Sikkerheden skærpes på Aalborg stadion inden ungdomslandskampen i fodbold i morgen, hvor Danmark og Finland mødes i en EM-kvalifikationskamp.

Det oplyser P4 Nordjylland. Kampen var oprindelig regnet for en såkaldt lavrisiko-kamp, men efter A-landskampen lørdag i Parken, hvor en tilskuer løb på banen og overfaldt dommeren, har Aalborg Stadions sikkerhedschef sadlet om. - Vi er nødt til at forberede os på, at noget tilsvarende kan ske - selv i Aalborg, siger sikkerhedschef Paul Andersen til P4 Nordjylland. Han vil indskærpe overfor kontrollørerne, at de skal være ekstra opmærksomme onsdag aften. Normalt holder politiet sig væk fra lavrisiko-kampe, men i morgen sender Nordjyllands Politi også folk på stadion for at sikre ro og orden.